Valke trek ‘onwettige myners’ vas by goudmynFoto: SAPD Kapt. Tlangelani Rikhotso, woordvoerder van die Valke, het gesê die mans is Woensdag in hegtenis geneem nadat ŉ wenk ontvang is met besonderhede van onwettige bedrywighede by Kusasalethu-goudmyn in Randfontein. “Die persone is vermoedelik al sedert November 2016 ondergrond. Hulle is net voor middernag aangekeer toe hulle uit die myn wou kom,” het Rikhotso bygevoeg. “ŉ Veiligheidswag, wat by die myn gewerk het, is ook in hegtenis geneem op aanklag dat hy omkoopgeld van die Zama Zamas aanvaar het.” Die veiligheidswag het glo onderneem om te swyg oor hul bedrywighede en ook beskerming vir hulle aangebied. “Die Valke het beslag gelê op ŉ beduidende bedrag geld wat hy in sy besit gehad het, wat vermoedelik deur die Zama Zamas aan hom gegee is.” Daar is sedert April 2017, toe die ondersoek oor onwettige mynbedrywighede by Kusasalethu-goudmyn begin het, reeds beslag gelê op toerusting ter waarde van R150 400 en kontant ter waarde van R73 000. Alle verdagtes sal in die Carletonville-landdroshof verskyn.